ອັຟການິສຖານ ສືບສວນ ການຍິງຈະຫຼວດ ໂຈມຕີ ພິທີິແຕ່ງງານ
ຕຳຫຼວດພວມສືບສວນ ກ່ຽວກັບການຍິງຈະຫຼວດ ໃສ່ພິທີແຕ່ງງານ ທີ່ແຂວງ Helmand ທີ່ໄດ້ສັງຫານ ຢ່າງໜ້ອຍ 26 ຄົນ ຮວມທັງແມ່ຍິງແລະເດັກນ້ອຍ.
ເຈົ້າໜ້າທີ່ອັຟການິສຖານກ່າວວ່າ ຕຳຫຼວດພວມທຳການສືບສວນ ກ່ຽວກັບການຍິງຈະຫຼວດລູກນຶ່ງ ທີ່ຕົກໃສ່ແຂວງ Helmand ໃນ ພາກໃຕ້ຂອງປະເທດ ທີ່ເຮັດໃຫ້ມີຜູ້ເສຍຊີວິດ ຢ່າງໜ້ອຍ 26 ຄົນ ໃນພິທີແຕ່ງງານ ຊຶ່ງຫຼາຍໆຄົນໃນນັ້ນ ເປັນແມ່ຍິງແລະເດັກນ້ອຍ ນອກນັ້ນ ຍັງມີຜູ້ໄດ້ຮັບບາດເຈັບອີກ ບໍ່ຕ່ຳກວ່າ 50 ຄົນ ໃນການ ໂຈມຕີທີ່ມີຂຶ້ນ ໃນວັນພຸດວານນີ້ ຕຳຫຼວດເວົ້າວ່າ ຈະຫຼວດລູກນີ້ປາກົດວ່າໄດ້ຍິງມາຈາກດ່ານກວດ ຂອງທະຫານແຫ່ງນຶ່ງ ທີ່ຢູ່ໃກ້ໆນັ້ນ ວັນພະຫັດມື້ນີ້ເປັນວັນທີ່ເຈົ້າໜ້າທີ່ອັຟການິສຖານເຂົ້າກຳຄວາມຮັບຜິດຊອບໃນການຮັກ ສາຄວາມປອດໄພ ຂອງຕົນໂດຍເຕັມ ພ້ອມກັບທີ່ສະຫະລັດ ແລະອົງການເນໂຕ້ ສິ້ນສຸດ ການປະຕິບັດໜ້າທີ່ໃນການສູ້ລົບ ຢູ່ໃນປະເທດດັ່ງກ່າວ ມີເຈົ້າໜ້າທີ່ສະຫະລັດແລະອົງການເນໂຕ້ ປະມານ 12,000 ຄົນ ຍັງຈະຢູ່ໃນອັຟການິສ ຖານ ເພື່ອໃຫ້ການເຝິກແອບ ແນະນຳ ແລະຊ່ອຍເຫຼືອເຈົ້າໜ້າທີ່ຕຳຫຼວດ ແລະທະຫານ ອັຟການິສຖານ ກຸ່ມຕາລີບານໄດ້ອ້າງເອົາໄຊຊະນະໃນການເຮັດສົງຄາມທີ່ຍືດເຍື້ອມາເປັນເວລາ 13 ປີ ກັບທະຫານປະເທດຕາເວັນຕົກແລະອັຟການິສຖານ ມີທະຫານຕ່າງປະເທດເກືອບ 3,500 ຄົນໄດ້ເສຍຊີວິດແລະຫຼາຍກວ່າ 2,200 ຄົນແມ່ນ ເປັນຊາວອາເມຣິກັນ ສະຫະລັດໄດ້ບຸກເຂົ້າໄປໃນອັຟການິສຖານ ເພື່ອໂຄ່ນລົ້ມພວກຕາລີບານທີ່ໃຫ້ບ່ອນພັກ ພາອາໄສ ແກ່ກຸ່ມກໍ່ການຮ້າຍ ອາລກາອີດາ ທີ່ເປັນຜູ້ບົງການ ການໂຈມຕີກໍ່ການຮ້າຍຕໍ່ສະຫະລັດ ເມື່ອວັນທີ 11 ກັນຍາປີ 2001ນັ້ນ